กาเหว่า เสียงทอง - วิกิพีเดีย

# กาเหว่า เสียงทอง

### จากวิกิพีเดีย สารานุกรมเสรี

กาเหว่า เสียงทอง เป็นนักร้องลูกทุ่งชายชื่อดังในอดีตที่มีเพลงฮิตติดหูหลายเพลง เขาร้องเพลงในร่องเสียงเดียวกับไวพจน์ เพชรสุพรรณ กาเหว่า เสียงทอง โด่งดังมาจากเพลง " หนุ่มเรือนแพ " จากผลงานการประพันธ์ของครูไพบูลย์ บุตรขัน

## [แก้] ประวัติ

กาเหว่า เสียงทอง มีชื่อจริงว่า กมล วรรณพาหุล (บางตำรา บอกว่าชื่อ กมล กล่อมบรรจง ) เป็นชาว อ.ศรีษะกระบือ จ.นครนายก เขากำพร้าแม่ตั้งแต่เกิด และเติบโตมาจากการเลี้ยงดูของพ่อเพียงคนเดียว เมื่อพ่อเสียชีวิตไป กาเหว่า เสียงทองก็ใช้ชีวิตเกเรร่อนเร่ไปทั่ว และเริ่มจับงานหาเลี้ยงชีพด้วยการเป็นกรรมกรแบกหามมาตั้งแต่อายุประมาณ 12 ปี เขาชื่นชอบการร้องเพลงลูกทุ่ง และร้องเชียร์รำวงมาตั้งแต่อายุยังน้อย พออายุ 17 ปี หลังได้เห็นการแสดงของวงดนตรีสุรพล สมบัติเจริญ เขาก็ไปสมัครเป็นนักร้องกับวงสุรพล แต่เนื่องจากเสียงของเขาเป็นร่องเสียงเดียวกับไวพจน์ เพชรสุพรรณ ที่เป็นคู่แข่งกัน วงสุรพลจึงปฏิเสธเขา

## [แก้] ได้เข้าวง

ต่อมาเมืองวงดนตรีสมานมิตร เกิดกำแพง วงดนตรีลูกทุ่งแถวหน้าอีกวงของเมืองไทย ที่มีนักร้องดังหลายคนเช่น แก้ว เบญจกาย , อัซวิน เกิดกำแพง , ประทุมทิพย์ บัวตะมะ และ การเวก เสียงทอง มาเปิดการแสดงที่สถานีวิทยุ ปชส.7 แถวใต้สะพานพุทธ กาเหว่า เสียงทองก็ไปสมัครเป็นนักร้องอีก และได้รับความเมตตาจากแฟนหัวหน้าวงให้มาอยู่ในวงในฐานะคนแบกกลอง หลังจากที่ทนแบกกลองอยู่ 2 ปีเขาก็ได้มีโอกาสร้องเพลงหน้าเวทีเป็นครั้งแรก

โดยในระหว่างที่วงเดินสายอยู่ทางเหนือ กาเหว่าได้มาร้องเพลง " สามปีที่ไร้นาง" ของไวพจน์ เพชรสุพรรณ ให้การเวก เสียงทองฟัง ซึ่งการเวกก็ประทับใจมาก จึงออกแรงลุ้น ให้เขาได้ขึ้นเวที เพลงแรกที่กาเหว่า เสียงทองได้ร้องหน้าเวทีจึงเป็นเพลง "สามปีที่ไร้นาง " โดยได้ไปร้องไกลถึงกว๊านพะเยา ซึ่งก็ได้รับเสียงตอบรับจากแฟนเพลงเป็นอย่างดี สมานมิตร เกิดกำแพงจึงตั้งชื่อให้เขาว่า กาเหว่า เสียงทอง เพื่อให้คล้องจองกับการเวก เสียงทอง ผู้เป็นพี่ชายบุญธรรมของเขา (บางตำราบอกว่า การเวก เสียงทอง เป็นคนตั้งให้ )

หลังจากนั้นไม่นาน เมื่อการเวก เสียงทอง ลาออกจากวงสมานมิตรจากปัญหาภายใน และไปตั้งวงเอง กาเหว่าก็จึงออกตาม ช่วงนั้น ซึ่งเป็นช่วงที่ไวพจน์ลาออกจากวงรวมดาวกระจายของครูสำเนียง ม่วงทอง และมาตั้งวงเอง กาเหว่า เสียงทอง จึงมาสมัครอยู่กับไวพจน์ แต่ร้องได้ไม่นานก็ต้องถูกเชิญให้ออก เพราะเสียงของเขาเป็นร่องเสียงเดียวกับไวพจน์

## [แก้] โด่งดัง

ต่อมา ศักดิ์สิทธิ์ ไทรน้อย เพื่อนของการเวก เสียงทอง พามาฝากกับวงเพลิน พรมแดน และเขาก็กลายเป็นนักร้องชูโรง เพลิน พรมแดน จึงพาไปหาครูไพบูลย์ บุตรขัน และมีโอกาสบันทึกเสียงครั้งแรกในเพลง " หนุ่มเรือนแพ " และโด่งดังอย่างมาก จนสามารถออกจากวงเพลิน พรมแดน และมาตั้งวงดนตรีของตนเองได้ ด้วยการสนับสนุนของนนท์บุรีการท่องเที่ยวเป็นนายทุน ต่อมาเขาก็เพลงดังตามมาอีกหลายเพลง รวมทั้ง "บ้องกัญชา " และ "แม่หม้าย" (บางตำราบอกว่า ก่อนที่เพลิน พรมแดน จะพา กาเหว่า ไปพบครูไพบูลย์ การเวกเคย ให้กาเหว่าบันทึกเสียง 2 เพลงคือ " ลาบ้านเกิด" และ "กาเหว่าสะอื้น " แต่ไม่ดัง

หลังจากที่ชื่อเสียงลดน้อยถอยลง ชีวิตของกาเหว่า เสียงทองก็มาถึงจุดตกต่ำอีกครั้งเมื่อครอบครัวแตกแยก และเขากลายเป็นคนติดเหล้า ไม่ค่อยมีใครอยากคบค้าด้วย

## [แก้] ผลงานเพลงดัง

- หนุ่มเรือนแพ
- บ้องกัญชา
- แม่หม้าย

## [แก้] ชีวิตปัจจุบัน

หลังเลิกเหล้า ปัจจุบันกาเหว่า เสียงทอง ในวัย 60 ปี (2550)ก็ยังคงร้องเพลงอยู่บ้าง รับจัดวงดนตรีไว้บริการตามงานบวช งานแต่ง งานเลี้ยง พร้อมกับรับงานทำขวัญนาคคู่กับพี่ชายบุญธรรมอย่าง การเวก เสียงทอง โดยมีถิ่นพำนักเป็นห้องเช่าเล็กๆริมถนนสาย บางบัวทอง - สุพรรณบุรี โดยเจ้าตัวบอกว่า มีความสุขดี

ดึงข้อมูลจาก "http://th.wikipedia.org../../../%E0%B8%81/%E0%B8%B2/%E0%B9%80/%E0%B8%81%E0%B8%B2%E0%B9%80%E0%B8%AB%E0%B8%A7%E0%B9%88%E0%B8%B2_%E0%B9%80%E0%B8%AA%E0%B8%B5%E0%B8%A2%E0%B8%87%E0%B8%97%E0%B8%AD%E0%B8%87.html".

หมวดหมู่: บุคคลที่ยังไม่ทราบปีที่เกิด | ชาวนครนายก | นักร้องลูกทุ่งไทย | นักร้องไทย

##### Views

- บทความ
- อภิปราย
- รุ่นปัจจุบัน

##### ค้นหา